[Foto’s] Skenkings bring droogteverligting‘n Klein wateraandraer tydens die waterskenkings in Vanderbijlpark. Foto: Verskaf Verskeie organisasies het die afgelope paar weke hande gevat om met water- en voerskenkings verligting vir gemeenskappe te bring wat onder die voortslepende droogte gebuk gaan. Die nie-regeringsorganisasie, Caring Daisies, het onlangs wyd reaksie op sosiale media ontlok toe hulle, in samewerking met verskeie ander instansies, soos FastFreight en Agri, tien Vibro-trokke met hooibale na boere in Schweizer-Reneke vervoer het. ŉ Skenker in Standerton het ongeveer 1 000 van dié voerbale aan die nie-regeringsorganisasie geskenk om aan boere uit te deel. Andrea van Heerden, een van die koördineerders van die skenking, sê die droogte in die Vryburg-distrik het die boere op hul knieë. “Boere word gedwing om hul beeste te skiet. Die druk is ongelooflik erg en skenkings soos dié help om verligting te bring,” het sy gesê. Die nie-regeringsorganisasie, Gift of the Givers, gaan ook help om die droogte in die Vrystaat te verlig. Dié organisasie gaan ŉ watertenkwa borg om water aan te ry en ook ŉ paar tenks borg waarin water gestoor kan word. Die Bethlehem-munisipaliteit sal dié water ook teen ŉ verlaagde prys verskaf. Imtiaz Sooliman, woordvoerder van Gift of the Givers, sê effektiewer maniere moet bedink word om water by mense te kry, omdat dit ongeveer vyf ure neem om ŉ watertenk leeg te tap. Die organisasie stel voor mense skenk gebottelde water om verligting te bring. Intussen het die maatskappye, Massmart en Vodacom, ook betrokke geraak by droogtehulp-projekte in Suid-Afrika. Verskeie individue probeer ook om boere te help. Mariska Pretorius, ŉ klerk vir ŉ verskaffersmaatskappy, het onlangs ŉ inskrywing op Facebook gemaak wat ook wyd gedeel is. Pretorius probeer om 10 000L water in te samel om aan die Vrystaat te skenk. Die water word Dinsdag per trok na die Vrystaat vervoer. “Ek het ŉ inskrywing gesien oor ŉ vrou wat van hul skape moes uitsit en dit het my geraak. Ná ek ŉ inskrywing op Facebook gemaak het, het ŉ vrou my dadelik gekontak om vervoer te reël,” het sy gesê. Dié trok vertrek Dinsdagmiddag na die Vrystaat. Intussen het die organisasie Water Shortage South Africa ook ‘n waterskenkings- en verspreidingsprojek begin as gevolg van die voortslepende droogte. Talle dorpe en plase in die Vrystaat het glad nie meer enige drink- of waswater nie as gevolg van damme en boorgate wat reeds maande lank leeg is. Die burgerregte organisasie AfriForum se tak in Vanderbijlpark is direk by dié projek betrokke. Die eerste aksie was ‘n waterskenkingsbewusmakingsdag op 9 Januarie, in samewerking met Bondvest, een van die waterafsetpunte in Vanderbijlpark. Met die hulp van takbestuurslede, taklede en vriende uit die gemeenskap is ten minste 15000 liter water ingesamel. Andries Visagie, AfriForum se taksekretaris, het gesê mens besef nie die impak van die droogte nie. “Mense in dorpe waar daar nog nie ‘n waterkrisis is nie, besef nie die impak van so iets nie. Ons is in ‘n gemaksone waar ons die kraan oopdraai en dan is daar skoon drinkwater. Talle dorpe het geen watertoevoer nie, terwyl ander dalk vir een uur per dag toegang tot kraanwater het. Gemeenskappe moet klaarkom met minder as 20 liter water per persoon per dag. Maroela Media het ook onlangs berig oor die kettingwinkelgroep, Shoprite, se waterskenking aan boere. Enigeen wat betrokke wil raak by die droogtehulp en waterskenkingspogings, kan water aflaai by Massmart-winkels landwyd, Gift of the Givers-takke en Caring Daisies-takke. Kontak ook vir Mariska by 081 712 1822 of [email protected] vir waterskenkings. Nog ŉ trok kan gereël word indien genoeg water ingesamel word.